Predkladacia správa

Ministerstvo zahraničných vecí a európskych záležitostí SR predkladá materiál na základe plánu práce vlády SR na rok 2014 (uznesenie vlády SR č. 722/2013).  

Cieľom materiálu je poskytnúť vláde SR prehľad o odporúčaniach v oblasti ochrany a podpory ľudských práv adresovaných Slovensku v rámci 2. kola univerzálneho periodického hodnotenia (UPR) Rady OSN pre ľudské práva. SR bola predmetom hodnotenia dňa 3. februára 2014, záverečnú správu o hodnotení prijala Rada OSN pre ľudské práva dňa 20. júna 2014. 

Predkladaný materiál obsahuje stručnú popisnú informáciu k odporúčaniam z UPR SR a krátky komentár ohľadom vyhodnocovania ich implementácie. Prehľad odporúčaní poskytuje obraz o stave ochrany a podpory ľudských práv z pohľadu členských krajín OSN v oblastiach v ktorých, podľa ich názoru nebol v SR zaznamenaný požadovaný pokrok alebo kde dochádza k zaostávaniu implementácie.

Odporúčania z UPR sú v materiáli rozdelené do tematických blokov a označené číslom podľa poradia, v akom boli SR adresované. Z dôvodu horizontálneho charakteru mnohých odporúčaní je informovanosť a koordinovaná spolupráca príslušných inštitúcií a orgánov v SR pri ich vyhodnocovaní a realizácii  nevyhnutná. V tomto smere by dokument mal napomôcť príprave SR na nasledujúci cyklus hodnotenia a zároveň pri ďalšom zdokonaľovaní systému ochrany a podpory ľudských práv v SR.

Predkladateľ materiálu koordinoval prípravu a priebeh 2. kola UPR s dotknutými ministerstvami a ďalšími štátnymi orgánmi. Jednotlivé rezorty boli priebežne informované o odporúčaniach, ktoré členské krajiny adresovali SR počas februárového hodnotenia. Taktiež stanovisko SR k odporúčaniam, pripravované pred prijímaním záverečnej správy z hodnotenia v júni 2014, prebiehala v úzkej spolupráci s jednotlivými ministerstvami a ďalšími štátnymi orgánmi. 

Obdobný materiál bol predložený aj v nadväznosti na 1. kolo UPR SR v roku 2009, vláda SR vzala na vedomie informáciu o jeho priebehu dňa 5. októbra 2011. 

Predkladaný materiál nemá dopad na štátny rozpočet, nemá žiadne finančné, ekonomické, environmentálne vplyvy, ani dopad na zamestnanosť a podnikateľské prostredie.

Vzhľadom na informatívny charakter, nebol materiál predmetom medzirezortného pripomienkového konania. Pred zaradením na rokovanie vlády SR bol materiál prerokovaný v Rade vlády pre ľudské práva, národnostné menšiny a rodovú rovnosť a v jej výboroch a v Hospodárskej a sociálnej rade. Obdobný materiál bol predložený aj v nadväznosti na 1. kolo UPR SR v roku 2009, vláda SR vzala na vedomie informáciu o jeho priebehu dňa 5. októbra 2011.